משה סעדה

משה סעדה (נולד ב-14 בספטמבר 1972, ז' בתשרי ה'תשל"ג) הוא חבר הכנסת מטעם מפלגת הליכוד בכנסת העשרים וחמש ועורך דין ישראלי, ששימש כשנה כממלא מקום מנהל המחלקה לחקירות שוטרים (מח"ש), וכשבע שנים כסגן מנהל המחלקה.

== ביוגרפיה ==
סעדה נולד וגדל במושב רמות מאיר למשפחה בת שלושה אחים ואחות. אביו הוא הרב נסים סעדה, יליד תוניס ששימש רב המושב ורב מועצה אזורית גזר. אמו, מלכה סעדה, לבית משפחת בן דהן, היא ילידת מרוקו שעבדה כגננת. למד בתלמוד תורה חרדי, והיה חניך בתנועת הנוער העובד והלומד. לאחר מכן למד בישיבה תיכונית ובישיבת ההסדר שעלבים. בשירותו הצבאי שרת כלוחם בחטיבת הנח"ל.

אחיו הוא הרב אילן סעדה, רב המושב רמות מאיר.

== פעילותו במחלקה לחקירות שוטרים (מח"ש) ==
סעדה עשה את כל דרכו המקצועית במחלקה לחקירות שוטרים (מח"ש) בפרקליטות המדינה. התמחה תחת מנהלי מח"ש ערן שנדר, הרצל שבירו וסגנו מומי למברגר.

החל מ-2011 שימש כסגן מנהל המחלקה, תחת אורי כרמל. בשנת 2016 החליף במשך כשנה את כרמל, בשל מחלתו של האחרון, ושימש בפועל כמנהל המחלקה לחקירות שוטרים וכן כסגן מנהל המחלקה. לאחר פרישת כרמל בשנת 2017, שלחו עשרות פרקליטים במח"ש המלצה לפרקליט המדינה שי ניצן, למנות את סעדה במקומו. כרמל עצמו המליץ על מינויו של סעדה, אולם לבסוף מונתה קרן בר-מנחם. היו שטענו שהמינוי נעשה בשל דרישותיו של מפכ"ל המשטרה רוני אלשיך, אשר התעמת עם סעדה על רקע פרשת אום אל-חיראן ופרשת רוני ריטמן.<ref></ref> ניצן הכחיש טענות אלו.

לאחר פרישת שי ניצן מתפקיד פרקליט המדינה בשנת 2020, הגיש סעדה מועמדות למשרה, אך משנודע לו על כוונת הממונים עליו לפטרו, בעקבות חשדות על קשרים מוסתרים עם השר לביטחון פנים, עתר לבג"ץ בבקשה שאם כך הדבר, יש לחייב את היועץ המשפטי ושר המשפטים לעצור את תהליך המינוי עד לקבלת הכרעה באשר לסוגיית פיטוריו. עתירתו של סעדה נדחתה על הסף. בהמשך, הגיש לבית הדין האזורי לעבודה תביעה לפיצוי בסך 500,000 ש"ח על התעמרות בעבודה.

על רקע משבר האמון בינו ובין מנהלת המחלקה, זומן באוקטובר 2021 לשימוע לפני פיטורים, ובינואר 2022 פוטר מעבודתו. סעדה ערער על הפיטורין, אולם משך את הערעור בטרם השיבה המדינה, כדי שיוכל להתמודד בבחירות לכנסת העשרים וחמש.<ref></ref> בכך הביא להשלמת הליך הפיטורים.

בסך הכל שירת סעדה במח"ש במשך עשרים ושלוש שנה. במסגרת עבודתו היה חלק ממובילי החקירות והגשת כתבי האישום באירועים רבים, דוגמת פרשת השוטרים הנוקמים ופרשת הניצבים, התנהגות המשטרה בעת פינוי עמונה, ניהול תיק מנשה ארביב והרב יאשיהו פינטו,<ref name=":0"></ref> פרשת רונאל פישר ורות דוד,<ref name=":1"></ref> פרשת סבג וכן היה מעורב ברמות שונות בתיקים פליליים של שוטרים רבים.<ref name=":2"></ref><ref name=":3"></ref><ref name=":4"></ref><ref name=":5"></ref><ref name=":6"></ref>

לאחר פיטוריו מהמחלקה שודר ראיון שלו לעמית סגל, בו מתח ביקורת על ראשי מערכת אכיפת החוק, בהם היועץ המשפטי לממשלה, אביחי מנדלבליט, פרקליט המדינה, שי ניצן, ומפכ"ל המשטרה, רוני אלשיך. שני האחרונים דחו ביקורת זו. פרקליטות המדינה פרסמה הודעה לפיה טענותיו של סעדה נובעות מרצונו לבוא חשבון עם המערכת ועם העומדים בראשה, לאחר שב-2018 לא נבחר לתפקיד מנהל מח"ש.<ref></ref> מאידך, פרקליט המדינה וראש מח"ש לשעבר, ערן שנדר, גיבה חלק מדבריו של סעדה, אך חלק עליו בנושא הקשר לחקירות נתניהו. כמה ימים לאחר מכן, פרסמו ראשי מח"ש הקודמים, הרצל שבירו ואורי כרמל, מכתב גיבוי לפועלו של משה סעדה במח"ש בתקופתם.

==קריירה פוליטית==
אשתו נעמי פרסמה כי יו"ר מפלגת הציונות הדתית בצלאל סמוטריץ' הבטיח לשריין אותו ברשימת המועמדים בבחירות לכנסת ה-25.<ref></ref> בהמשך ניהל משא ומתן בו נבחנה הצטרפותו למפלגותיהם של איילת שקד ואיתמר בן גביר. לאחר מכן, פורסם כי שוטרים ושוטרים לשעבר פעלו כנגד שיבוצו באחת מרשימות הימין לכנסת, בטענה כי במסגרת תפקידו במח"ש ביצע מעשים בלתי חוקיים ושיבש הליכי חקירה.<ref></ref>

לקראת הבחירות לכנסת ה-25 שוריין סעדה על ידי בנימין נתניהו במקום ה-28 ברשימת הליכוד לכנסת ונבחר לכנסת העשרים וחמש.

ביולי 2023 אסרה ועדת האתיקה של הכנסת על סעדה לקדם חוק נגד המחלקה לחקירות שוטרים אחרי תביעה שלו נגדה וטענות לניגוד עניינים.<ref></ref>
מנהלי מח״ש בעבר הרצל שבירו ואורי כרמל שכיהנו בתפקידם בשנים 2003–2018 יצאו נגד הצעת החוק של סעדה והגדירו אותה כ״שימוש נלוז וכואב בכל תקלה ובכל ליקוי כמנוף להרס המערכת כולה״.

בחודש מרץ 2024, פורסמו מכתבי איומים שקיבלו סעדה ובני משפחתו, במטרה לגרום לו להפיל את הממשלה<ref></ref>.

ביוני 2024 הודח סעדה מוועדת החוקה, עקב התנגדותו ל"חוק הרבנים", יחד עם חברת הכנסת טלי גוטליב.

== חיים אישיים ==
נשוי לנעמי, יועצת עסקית, אב לחמישה. מקיים אורח חיים דתי. מתגורר במזכרת בתיה והוא ממקימי "קהילת ישי" (ראשי תיבות: יחד שבטי ישראל) ביישוב.

== קישורים חיצוניים ==

* 

==הערות שוליים==

קטגוריה:עורכי דין ישראלים
קטגוריה:עובדי פרקליטות המדינה
קטגוריה:בוגרי ישיבת שעלבים
קטגוריה:חברי הכנסת העשרים וחמש
קטגוריה:חברי הכנסת מטעם הליכוד
קטגוריה:ציונות דתית: חברי כנסת
קטגוריה:אנשי המושב
קטגוריה:מועצה אזורית גזר: אישים
קטגוריה:מזכרת בתיה: אישים
קטגוריה:חברי הכנסת: משפטנים
קטגוריה:ישראלים שנולדו ב-1972